DA Den Europæiske Unions Tidende C 304/15

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2011/C 304/10

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»NOSTRANO VALTROMPIA«

EF-Nr.: IT-PDO-0005-0823-22.09.2010

BGB ( ) BOB ( X )

1. Betegnelse:

»Nostrano Valtrompia«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produkttype:

Kategori 1,3: Ost

3.2. Beskrivelse af produktet med betegnelsen i punkt 1:

Osten »Nostrano Valtrompia« er en halvfed, ekstrahård ost, der fremstilles året rundt af råmælk og med tilsætning af safran. Når osten markedsføres er den cylindrisk med næste lodrette sider og har følgende egenskaber: den er 30-45 cm i diameter og 8-12 cm høj; den vejer 8-18 kg; skorpen er hård, og dens farve varierer fra gulbrun til rødlig; osten er hård, men ikke specielt smuldrende, og den kan have små til mellemstore, ensartet fordelte huller; ostens smag og aroma er kraftig og intens uden syrlighed efter mindste lagringstid, og også efter lang lagring er der kun ringe skarphed; farven er strågul med et gulgrønligt skær. Ostens fedtindhold ligger på 18-28 %, men 27,5-42 % udtrykt i tørstof; det maksimale vandindhold er 36 %, og mindste lagringstid er 12 måneder.

3.3. Råvarer (kun for forarbejdede produkter):

Mælken kommer fra produktionsområdet og stammer for mindst 90 % vedkommende fra stambogsførte køer af racen »Bruna«. De resterende 10 % kan komme fra andre racer eller krydsninger heraf. Der tilsættes 0,05-0,2 g safran pr. 100 kg mælk.

3.4. Foder (kun for produkter af animalsk oprindelse):

Mindst 75 % af det samlede tørstof af foderet består af græs og hø af blandede arter, medens koncentrater af korn, bælgplanter og biprodukter heraf, saltslikkesten og mineral- og vitamintilskud ikke må udgøre over 25 % af foderrationens tørstof.

Dyrene skal fodres med græs og/eller hø fra blandede græsmarker, hvor der bl.a. gror Dactylis glomerata, Festuca ovina, Poa annua, Phleum pratense og Trifolium montanum i det under pkt. 4 anførte område, i et tilstrækkeligt omfang til at sikre mindst 50 % af det daglige behov udtrykt i tørstof.

I perioden fra juni til september går dyrene på højtliggende græsgange eller på græsenge i mindst 60 dage alt efter vejrforholdene. Køerne fodres ikke med majsensilage.

3.5. Specifikke etaper af produktionen, som skal finde sted i det afgrænsede geografiske område:

Mælkeproduktionen, forarbejdningsfaserne, lagringen, skrabningen og olieringen af ostene skal finde sted i det afgrænsede geografiske område under overholdelse af de traditionelle tidsfrister og produktionsmetoder.

3.6. Særlige regler vedrørende udskæring, rivning eller emballering osv.:

»Nostrano Valtrompia«-osten afsættes enten hel eller stykkevis. Osten kan udskæres i trekantede stykker af variabel vægt, således at hvert stykke består af et stykke af skorpen, der er bevis for ostens oprindelse. Stykkerne kan foremballeres, enten vakuumpakket eller pakket i modificeret atmosfære.

3.7. Specifikke mærkningsregler:

»Nostrano Valtrompia« BOB markedsføres enten hel eller udskåret og afsættes med et identifikationslogo, der omfatter navnet »Nostrano Valtrompia« gentaget flere gange og et løbenummer nedfældet i skorpen. Der kan påføres et papirmærke på en af fladerne med identifikationslogoet og navnet »Nostrano Valtrompia« DOP ledsaget af EU-logoet.

4. Præcis afgrænsning af det geografiske område:

Produktions- og lagringsområdet for osten »Nostrano Valtrompia« DOP omfatter kommunerne i Brescia-provinsen beliggende i Valle Trompia, dvs. Bovegno, Bovezzo, Brione, Caino, Collio, Concesio, Irma, Gardone Val Trompia, Lodrino, Lumezzane, Marcheno, Marmentino, Nave, Pezzaze, Polaveno, Sarezzo, Tavernole sul Mella, Villa Carcina, samt bjergområdet i kommunen Gussago, herunder Quarone og Civine.

5. Tilknytning til det geografiske område:

5.1. Det geografiske områdes egenart:

»Nostrano Valtrompia« BOB fremstilles i et geografisk område, der er kendetegnet ved stejle skråninger, snævre enge i dalene og skrånende græsgange i bjergegne med vildtvoksende græsser, såsom Dactylis glomerata, Festuca ovina, Poa annua, Phleum pratense, Trifolium montanum osv.. Når køerne, hovedsagelig af ‧Bruna‧-racen, indtager disse græsarter på sommergræsgangene i højlandet eller som hø resten af året, bidrager græsarterne til mælkens organoleptiske egenskaber, da de aromatiske egenskaber forplanter sig direkte til mælken. De samme geografiske faktorer har ligeledes været medvirkende til, at produktionsstrukturen fortsat består af små individuelle bedrifter, der fremstiller mælk, forarbejder den til ost, der så lagres. På denne måde holdes den traditionelle avlerfigur ved lige i Valle Trompia: han avler mælk, fremstiller ost og lagrer den og er således garant for den korte produktionskædes stærke identitet. Den familiemæssige dimension i produktionstilrettelæggelsen sikrer, at der bevares forskellige håndværk i Valle-området, som f.eks. kapaciteten til selv at fremstille udstyr og redskaber til ostefremstillingen eller olieringen af skorperne; den er samtidig vejen til den mundtlige overdragelse af viden.

5.2. Produktets egenart:

Karakteristisk for osten »Nostrano Valtrompia« BOB er dens vand- og fedtindhold, der bidrager til den hårde konsistens, også selv om den ikke er særlig smuldrende. Smagen er typisk uden syrlighed, der viser gæringsbalancen i råmælkens egen mikroflora. Farven er strågul, delvis på grund af safrantilsætningen, med et gulgrønligt skær, medens den hårde skorpe varierer fra gulbrun til rødlig takket være oliebehandlingen af skorpen, der beskytter osten mod et for tidligt og stort tab af fugtighed.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Områdets uregelmæssige og ujævne struktur har forårsaget dels en opsplittelse af produktionsaktiviteterne, dels en faldende interesse i industriel forarbejdning af mælken, og det har i tidernes løb konsolideret bedriftssammenslutninger med den lille landbrugsejendom som krumtap for forarbejdningen af egen mælk. Landskabet med de højtliggende græsgange (i over 1 800 m højde) og de vanskelige transportforhold i produktionsområdet har altid været afgørende for indsamlingen og forarbejdningen af mælk, der fortsat foregår i spande/junger og fade på bedrifterne. Alle faktorer af det geografiske områdes egenskaber og de traditionelle forarbejdningsteknikker er afgørende for mælkens særlige egenskaber, og de bidrager alle til at give »Nostrano Valtrompia« karakter. Det gælder specifikt den naturlige afskumning, der betydeligt mindsker fedtindholdet i mælken til ostefremstilling og samtidig bidrager til, at der i mælken udvikles en omfattende mikroflora, som er vigtig for lagringen og for ostens smagsmæssige egenskaber. Den kombinerede virkning af råmælkens autochtone mikroflora muliggør en korrekt syring af ostemassen og under lagringen og bidrager til at udvikle en betydelig mængde peptider og frie aminosyrer, der er kendetegnende for ostens smagsmæssige egenskaber og modvirker, at osten får en syrlig smag.

Under lagringen af »Nostrano Valtrompia« BOB påfører producenterne traditionelt olie på ostene for at undgå, at det maksimale vandindhold (36 %) opnås for hurtigt, hvilket i negativ retning kunne påvirke enzymaktiviteten og få en ugunstig virkning for den intense smagsoplevelse.

Den traditionelle tilsætning af safran til mælken eller til blandingen af valle og ostemasse er med til at forbedre ostemassens udseende; den ville på grund af mælkens lave fedtindhold og køernes foder ellers kunne få et for grønligt skær.

Kendetegnende for Valle Trompia er kvægavleren, der også er osteproducent. En enkelt person tager sig således af størstedelen af produktionskæden. Der anvendes de traditionelle teknikker, som videregives fra far til søn. Tilsætning af safran, anvendelse af kobberkedler og redskaber, der som regel fremstilles af de selvsamme personer, og den omhu hvormed ostene oversmøres med hørolie under lagringen er beviset for, at denne ældgamle mælkeforarbejdningsmetode til fremstilling af »Nostrano Valtrompia«-osten holdes i live som et udtryk for menneskets virke i produktionsområdet.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

Den konsoliderede udgave af produktionsspecifikationen kan ses på dette websted:

http://www.politicheagricole.it/flex/cm/pages/ServeBLOB.php/L/IT/IDPagina/3335

eller

direkte på ministeriets websted (http://www.politicheagricole.it) ved at klikke på »Qualità e sicurezza« (foroven til højre på skærmen) og derefter på »Disciplinari di Produzione all’esame dell’UE«.

(1) EUT L 93 af 31.3.2006, s. 12.